Diari Oficial de la Generalitat Valenciana


Sumari del DOGV 8971, del 09-12-2020 (2020/10431)

ACORD de 27 de novembre de 2020, del Consell, d'establiment dels paràmetres i criteris per a l'aplicació de la compensació econòmica i la gratificació per serveis extraordinaris per al personal gestionat per la Conselleria de Sanitat Universal i Salut Pública amb motiu de la Covid-19.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8971

Data del DOGV
:   09-12-2020

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2020/10529


Data del document
:   27-11-2020

Organisme emissor
:   Conselleria de Sanitat Universal i Salut Pública

Tipus de document
:   Acord

Descriptors 

:   * Conselleria de Sanitat Universal i Salut Pública
    * política sanitària
    * malaltia infecciosa
    * legislació
    * funcionari

ACORD de 27 de novembre de 2020, del Consell, d'establiment dels paràmetres i criteris per a l'aplicació de la compensació econòmica i la gratificació per serveis extraordinaris per al personal gestionat per la Conselleria de Sanitat Universal i Salut Pública amb motiu de la Covid-19. [2020/10783]  
El Decret llei 17/2020, de 16 de novembre, d'aprovació de mesures per l'esforç realitzat pel personal del Sistema Valencià de Salut i del Sistema Públic Valencià de Serveis Socials durant l'estat d'alarma per la Covid-19 declarat pel Reial decret 463/2020 preveu, en l'article 2, que la quantia final que perceba cada persona beneficiària serà establida per mitjà d'acord del Consell, amb la negociació prèvia en les meses sectorials de Sanitat i Funció Pública.  
És necessària l'aprovació d'un acord del Consell que establisca la quantificació dels paràmetres i la fixació dels criteris de distribució d'aquestes compensacions econòmiques, pel que fa al personal gestionat per la Conselleria de Sanitat Universal i Salut Pública.  
  
Per això, havent estat negociat en la Mesa Sectorial de Sanitat, en virtut de l'article 28.c de la Llei 5/1983, de 30 de desembre, de la Generalitat, del Consell, a proposta de la consellera de Sanitat Universal i Salut Pública, el Consell, prèvia deliberació, en la reunió de 27 de novembre de 2020,  
  
  
ACORDA  
  
Primer. Dotació de les mesures econòmiques d'aplicació al personal gestionat per la Conselleria de Sanitat Universal i Salut Pública en compliment del Decret llei 17/2020  
1. S'estableix una compensació econòmica extraordinària de reconeixement per al personal del Sistema Valencià de Salut gestionat per la Conselleria de Sanitat Universal i Salut Pública, amb motiu de la pandèmia Covid-19, a la qual es refereix l'apartat 1 de l'article 1 del Decret llei 17/2020, amb una dotació pressupostària de 91.532.041,00 ?.  
  
2. S'estableix una gratificació extraordinària per a compensar l'excés de jornada realitzat pel personal de l'estructura de Salut Pública, i que no ha pogut ser saldat en temps de treball, a la qual es refereix l'apartat 3 de l'article 1 del Decret llei 17/2020, amb una dotació pressupostària de 498.942,26,00 ?.  
  
Segon. Àmbit temporal  
1. La compensació econòmica extraordinària per l'esforç realitzat per part del personal del Sistema Valencià de Salut establida en l'apartat 1 de l'article 1 del Decret llei 17/2020 s'ha de referir al període transcorregut durant l'estat d'alarma declarat entre el 14 de març i el 21 de juny de 2020 per causa de la pandèmia de la Covid-19.  
  
2. La gratificació extraordinària per a compensar l'excés de jornada realitzat pel personal de l'estructura de Salut Pública establida en l'apartat 3 de l'article 1 del Decret llei 17/2020 s'ha de referir al període transcorregut des del 14 de març de 2020 (declaració de l'estat d'alarma) fins al 18 de novembre de 2020, dia de publicació en el Diari Oficial de la Generalitat Valenciana, del Decret llei 17/2020, de 16 de novembre.  
  
  
Tercer. Determinació de la quantia individual i forma d'abonament de la compensació econòmica establida en l'apartat 1 de l'article 1 del Decret llei 17/2020  
El personal del Sistema Valencià de Salut gestionat per la Conselleria de Sanitat Universal i Salut Pública que reunisca els requisits establits en el Decret llei 17/2020 percebrà una paga única en concepte de compensació econòmica extraordinària. La quantia de la compensació s'ha d'establir en relació amb el temps de treball prestat de manera directa, efectiva i presencial en tasques de gestió o cures a les persones afectades per la Covid-19 i el coeficient assignat a cada grup o subgrup de classificació segons l'annex, de manera que es complete, pel total de les quanties de tot el personal, la quantitat assignada a aquest concepte en l'apartat 1 del punt primer d'aquest acord.  
  
  
Quart. Comissions departamentals  
En cada departament de salut o centre, la comissió de direcció ha de fixar l'adaptació dels criteris generals descrits en el punt següent d'aquest acord a les particularitats de cada departament o centre en funció de la seua estructura, característiques de la plantilla i de les mesures organitzatives adoptades, així com en relació amb l'impacte de la pandèmia en el seu àmbit. Els criteris adoptats per aquesta comissió s'han de comunicar als òrgans de representació del personal.  
  
Cinqué. Criteris generals per al càlcul de la compensació establida en l'apartat 1 de l'article 1 del Decret llei 17/2020  
1. Criteris per a determinar l'àmbit funcional  
Es considera que ha prestat atenció directa, efectiva i presencial en les tasques de gestió o cures a les persones afectades per la pandèmia de Covid-19 en els àmbits que es mencionen el personal que ha realitzat les tasques següents:  
a) Personal d'institucions sanitàries assistencials:  
- Personal que ha format part d'equips Covid de totes les categories, en jornada ordinària.  
- Personal que ha atés pacients Covid durant l'atenció continuada.  
  
- Personal amb responsabilitat en la gestió Covid.  
- Personal de totes les categories d'atenció primària.  
- Personal del Servei d'Emergències Sanitàries.  
- Personal no inclòs en els apartats anteriors i que ha participat directament en activitats relacionades amb la pandèmia com a conseqüència de les mesures organitzatives adoptades.  
b) Personal dependent de la Direcció General de Salut Pública i Addiccions:  
- Personal que ha realitzat funcions de gestió, control o seguiment de la pandèmia de Covid-19.  
c) Personal de la Inspecció de Serveis Sanitaris:  
- Personal de la Inspecció de Serveis Sanitaris, tant de serveis centrals com destinats en departaments de salut, que ha efectuat visites de control en residències de majors i centres sociosanitaris.  
d) Personal de gestió sanitària dels serveis centrals de la Conselleria de Sanitat Universal i Salut Pública:  
- Personal de gestió sanitària dels serveis centrals de la Conselleria de Sanitat Universal i Salut Pública que ha prestat tasques de control i gestió de la pandèmia.  
2. Criteris per a establir el temps de treball efectiu.  
A l'efecte del càlcul de la quantia es considera temps efectiu de treball el que s'ha efectuat de manera directa, efectiva i presencial en les labors de gestió o cures a les persones afectades per la pandèmia de Covid-19, durant el període descrit. A aquest efecte també s'ha de computar el temps transcorregut en situació d'incapacitat temporal a causa de la Covid-19, bé per resultar positiu o per contacte en aïllament.  
  
  
Sisé. Certificació i pagament  
1. Les gerències dels departaments i la direcció del Servei d'Emergències Sanitàries respecte del seu personal, i les direccions generals corresponents, respecte del seu, han de determinar mitjançant certificació la relació nominal del personal del seu respectiu àmbit amb dret a la percepció de la compensació establerta en l'apartat 1 de l'article 1 del Decret llei 17/2020, així com el temps efectiu de treball de cada persona.  
2. Amb les esmentades relacions de personal, el temps efectiu de treball a tindre en consideració, en els termes del Decret llei 17/2020, i el coeficient d'aplicació a cada grup de classificació segons annex, es realitzaran els càlculs oportuns per a assignar proporcionalment les quanties individuals de manera que la despesa s'ajuste a la quantitat global destinada a aquest concepte en l'apartat 1 del punt primer d'aquest acord, quanties individuals que s'aprovaran, en el termini de deu dies des de la publicació d'aquest acord, per resolució de la persona titular de la Conselleria de Sanitat Universal i Salut Pública i es publicaran en els taulers d'anuncis dels respectius centres o en la seua intranet.  
  
Seté. Gratificació per serveis extraordinaris del personal del dispositiu de Salut Pública establida en l'apartat 3 de l'article 1 del Decret llei 17/2020  
El personal del dispositiu de Salut Pública dependent de la Conselleria de Sanitat Universal i Salut Pública que ha realitzat un excés de jornada sobre la reglamentàriament prevista per a atendre la detecció precoç, el control de fonts d'infecció i la vigilància epidemiològica relacionats amb la pandèmia de Covid-19, i que no ha pogut ser compensada en temps de treball, serà retribuït mitjançant una gratificació extraordinària, que tindrà naturalesa compensatòria d'aquest excés.  
  
  
Huité. Determinació de la quantia i forma d'abonament de la gratificació extraordinària  
1. Les hores d'excés de jornada realitzades pel personal que complisquen les condicions previstes en el punt anterior i que no han pogut ser compensades en temps de treball fins al 18 de novembre de 2020, hauran de ser certificades per la Direcció General de Salut Pública i Addiccions, amb l'informe previ de les direccions dels centres de salut pública quant al personal d'aquests.  
2. La quantia de la gratificació s'establirà en funció de les hores d'excés de jornada no compensat i del coeficient assignat a cada grup o subgrup de classificació segons annex, de tal manera que es complete, pel total de la despesa que representen les quanties de tot el personal, la quantitat assignada a aquest concepte en l'apartat 2 del punt primer d'aquest acord. Aquestes quanties individuals s'aprovaran, en el termini de deu dies des de la publicació del present acord, per resolució de la persona titular de la Conselleria de Sanitat Universal i Salut Pública i es publicaran en els taulers d'anuncis dels respectius centres o en la seua intranet.  
3. El temps de treball compensat per mitjà d'aquesta gratificació no serà tingut en consideració a aquest efecte de la percepció de la compensació establida en l'apartat 1 de l'article 1 del Decret llei 17/2020.  
  
  
València, 27 de novembre de 2020  
  
La consellera secretària,  
MÓNICA OLTRA JARQUE  
  
  
  
ANNEX  
Coeficients assignats als diferents grups i subgrups   
de classificació a l'efecte del que estableixen els punts tercer i huité de l'acord  
  
Els coeficients assignats als grups o subgrups de classificació són els següents:  
  
A1: 1  
A2: 0,80  
Resta de grups: 0,70